# Det utenkjelege mysteriet i trua!

Eit nyfødd barn, fødd av ei ugift kvinne, i ein fjern liten by i eit fjernt lite land. 33 år seinare døydde han som ein forbrytar på krossen som likemann med to mordarar. Fødselen til dette mennesket vert feira av millionar over heile verda, frå polhava til ekvator. Julesalmar brusar på alle tungemål.

Augustus, Kvirinius og Tiberius er døde namn, men namnet Jesus lever, vert elska og tilbedt over heile jorda.

Korleis kan dette uforklarlege forklarast? Mellom fødselen i Betlehem og døden på Golgata ligg eit kort liv på 33 år utan nokon av dei bragder som elles gjer eit menneske namngjeten. Jesus var ikkje ein stor hærførar, ikkje ein genial oppfinnar eller stor forfattar. Det einaste han skreiv var éi linje – og det attpåtil i sand.

Alt det som gjer eit namn stort i auga til menneske, mangla Jesus. Og likevel strålar namnet hans over alle andre namn. Korleis kan ein forklare det?

Vi kan ikkje forstå det om vi ikkje opnar opp for den dimensjonen som Bibelen fortel om: Tømmermannen frå Nasaret er ingen ringare enn Gud sjølv! Det lille barnet i krubba er han som alt er blitt til ved. Han er frå opphavet, han er skaparen og herren over heile universet.

Av kjærleik til det skapte valde han å bli menneske, han vart ein av oss, han tok på seg menneskeleg natur. Det var ikkje i Roma eller Aten eller Babylon han dukka opp, men i den tarvelege, støvete, lille byen Betlehem. Han gav avkall på sitt eige, tok ein tenars skapnad og vart menneske lik.

Jesus vaks opp i anonymitet i ein snekkarfamilie. Han var ikkje ein skriftlærd eller ein rabbi, men ein lekmann, ein heilt alminneleg jødisk mann. Som trettiåring tok han til å forkynne og det på ein måte som vekte åtgaum. Han tala med ein autoritet og på ein måte som røpa at han faktisk var Gud. Det han sa og gjorde gav trøyst til dei nedtrykte og von til dei fattige, medan det vekte uro hjå makthavarane og forstyrra den alminnelege ro og orden.

Etter oppveksten i Nasaret stod Jesus fram som trettiåring og forkynte at Guds rike var nær. Sjølv om han ikkje etterlot seg eigne skrifter, held historia fram gjennom dei augevitna som vandra saman med han. Denne historia held fram heilt til vår tid, og på ulike måtar vert våre forteljingar og våre liv knytne saman med han.

Denne forteljinga om Gud som vart menneske og som lever hjå oss, er det store mysteriet i trua. Julas rette tone finn vi i undringa og meditasjonen og lovsongen som blandar seg med koret av englar på Betlehemsmarka. Lat oss bøye oss for mysteriet og tilbe han som er Gud frå æva, og som har openberra seg i tida.

Frå han og ved han og til han er alle ting! All ære til Han i både tid og æve.

Biskop Jan Otto Myrseth